All Too Well: The Short Film

**«All Too Well: The Short Film»** ( ), ամերիկյան երաժշտական դրամատիկ կարճամետրաժ ֆիլմ, որը գրվել և նկարահանվել է երգչուհի-երգահան Թեյլոր Սվիֆթի կողմից։ Ֆիլմը հիմնված է Սվիֆթի 2012 թվականի բարձր գնահատականի արժանացած «All Too Well» երգի վրա և համադրված է երգի չկրճատված՝ 10-րոպեանոց տարբերակի հետ, որը թողարկվել է 2021 թվականին։ Գլխավոր դերերում հանդես են գալիս Սեյդի Սինկը և Դիլան Օ'Բրայենը։ Նրանք մարմնավորում են սիրային զույգի, որի հարաբերությունները, տարիքային տարբերության պատճառով էլ ավելի բարդանալով, ի վերջո քայքայվում են։ Սվիֆթը նշել է, որ ֆիլմի ստեղծման համար ստեղծագործական մեծ ազդեցություն են ունեցել Բարբարա Սթենվիկի, Ջոն Կասավետիսի և Նոա Բաումբախի աշխատանքները։

Ֆիլմը ստեղծվել է «Saul Projects» և «Taylor Swift Productions» ընկերությունների կողմից։ Պրեմիերան տեղի է ունեցել 2021 թվականի նոյեմբերի 12-ին Նյու Յորքի «AMC Theatres» կինոթատրոնում, այնուհետև ֆիլմը ցուցադրվել է «Universal Pictures»–ի կողմից ընտրված սահմանափակ թվով կինոթատրոններում, ինչպես նաև ՅուԹյուբում՝ UMG–ի «PolyGram Entertainment» և «Republic Records» ընկերությունների կողմից։ Ֆիլմը թողարկվել է Սվիֆթի երկրորդ վերաձայնագրված «Red (Taylor's Version)» ալբոմի համատեքստում։ Այն ցուցադրվել է նաև 2022 թվականի Տրիբեկայի և Տորոնտոյի կինոփառատոններում։ Աշխատանքն արժանացել է լայն քննադատական հավանության՝ հատկապես Սվիֆթի ռեժիսորական աշխատանքի, դերասանական խաղի, սցենարի, դրամատիկ լարվածության և արտադրական որակի համար։

Ֆիլմը մի շարք մրցանակներ է նվաճել և ներկայացվել է բազմաթիվ մրցանակաբաշխությունների՝ այդ թվում Ամերիկյան երաժշտական, Հոլիվուդի քննադատների ասոցիացիայի, «Art Directors Guild» և Գրեմմի լավագույն երաժշտական տեսահոլովակի համար մրցանակների։ 2022 թվականի «MTV երաժշտական տեսահոլովակի մրցանակաբաշխություն»–ում այն հաղթել է «Տարվա տեսահոլովակ» և «Լավագույն ռեժիսուրա» անվանակարգերում, ինչի շնորհիվ Սվիֆթը դարձել է VMA–ի պատմության առաջին արտիստը, որը «Լավագույն ռեժիսուրա» մրցանակը ստացել է ինքնուրույն նկարահանած աշխատանքի համար։

## Նկարագրություն
«All Too Well: The Short Film»-ը ամերիկացի երգչուհի-երգահան Թեյլոր Սվիֆթի «All Too Well» երգի 10-րոպեանոց տարբերակի էկրանավորումն է։ Այն միաժամանակ հանդիսանում է երգի երաժշտական տեսահոլովակը։ Ֆիլմը սկսվում է չիլիացի բանաստեղծ Պաբլո Ներուդայի խոսքերով՝ «Սերն այնքան կարճ է, մոռանալը՝ այնքան երկար» («Puedo Escribir Los Versos» բանաստեղծությունից)։ Պատմությունը ներկայացնում է հերոսների դժբախտ սիրային հարաբերությունները, որոնք բարդանում են տարիքային տարբերության պատճառով։ Ֆիլմի ընթացքում հնչում է «All Too Well (10 Minute Version)» երգը, բացառությամբ մի տեսարանի, որտեղ ցուցադրվում է զույգի վեճը։ Երգը պատմում է երկու հոգու միջև ծավալվող սիրո, հարաբերությունների խզման և արդյունքում առաջացած հուսալքության մասին։ Մոտ 15 րոպե տևողությամբ ֆիլմը բաժանված է յոթ գլխի՝ «Փախուստ», «Ապակու առաջին ճաքը», «Դու իրակա՞ն ես», «Կոտրման կետ», «Հափշտակությունը», «Հիշողությունը» և վերջաբան՝ «Տասներեք տարի անց»։ Յոթ գլուխները տարբեր փուլերով արտացոլում են գլխավոր հերոսների հարաբերությունների ընթացքը։

## Սյուժե
Պատմությունը սկսվում է այն տեսարանից, որտեղ զույգը պառկած է անկողնում․ Աղջիկը (Սեյդի Սինկ) հիացած նայում է տղային (Դիլան Օ'Բրայեն)։ Նրանք մեքենայով ուղևորվում են Նյու Յորքի հյուսիսային նահանգ։ Սեյդին իր կարմիր շարֆը թողնում է Դիլանի քրոջը պատկանող տանը։ Ընթրիքի ընթացքում հարաբերություններում լարվածություն է առաջանում, քանի որ տղան ձեռքով ընկերուհու ուղղությամբ անտարբեր շարժում է անում՝ ընկերների հետ զրույցով զբաղված լինելով։ Դա Սեյդիին ստիպում է անհարմար զգալ։ Դրանից հետո նրանք վիճում են․ Դիլանն ամբարտավան ու կոպիտ է, մինչդեռ հուսահատությամբ լցված Սեյդին դեռ փորձում է փրկել հարաբերությունները։ Տղան ներողություն է խնդրում, համբուրում աղջկան՝ վեճը ավարտելու համար, և նրանք միասին պարում են սառնարանի լույսի ներքո։

Հաջորդիվ Դիլանը սկսում է հեռանալ Սեյդիից և, ի վերջո, բաժանվում է։ Ճնշված աղջիկը լաց է լինում անկողնում՝ անտեսելով նրա հեռախոսազանգերը։ Հաջորդ տեսարաններում երևում է աղջիկը, որ գրում է իր գրամեքենայով և ճմռթում թղթերը։ Նա միշտ միայնակ է երեկույթների ընթացքում և չափազանց տխուր՝ իր 21-րդ տարեդարձին։ Մինչ այդ տղայի կյանքը շարունակվում է․ նա քայլում է Բրուքլինի փողոցներով՝ հիշելով իրենց հարաբերությունների ուրախ պահերը։

Անցնում է 13 տարի․ այժմ աղջիկը (Թեյլոր Սվիֆթ) դարձել է գրող ու հրատարակել է իր «All Too Well» գիրքը, որը ենթադրաբար պատմում է սիրո և կորստի մասին։ Նա գրքից հատվածներ է կարդում՝ գրախանութում հավաքված հանդիսատեսի համար։ Խանութից դուրս՝ ձյան մեջ կանգնած, արդեն մեծացած Դիլանը պատուհանից նայում է նրան՝ կրելով այն նույն շարֆը, որը աղջիկը թողել էր 13 տարի առաջ։

## Ստեղծում

Թեյլոր Սվիֆթը հայտնել է, որ «All Too Well: The Short Film»-ը նկարահանվել է 35 մմ ժապավենի վրա՝ ճապոնա-կորեա-բրիտանացի օպերատոր Ռինա Յանգի կողմից։ Յանգն օգտագործել է «Arri Arriflex 235» և «Panavision MXL» տեսակի տեսախցիկներ։ Օբյեկտիվը եղել է «Panavision Primo» տեսակի՝ 11:1 զումով։ Դրսի տեսարանները նկարահանվել են Կոդակի «Ektachrome» ժապավենով, որը Յանգն արդեն կիրառել էր HBO-ի «Էյֆորիա» հեռուստասերիալի նկարահանումների ժամանակ։ Սվիֆթի համար ստեղծագործական ներշնչանք են հանդիսացել Բարբարա Սթենվիկի ֆիլմերը՝ հատկապես 1937 թվականի «Stella Dallas»-ը, ինչպես նաև Ջոն Կասավետիսի և Նոա Բաումբախի աշխատանքները։ Սվիֆթն ընդգծել է հատկապես վերջինիս 2019 թվականի «Ամուսնական պատմություն» դրաման։ Բացի այդ, նա հիշատակել է նաև «Երկու սրտի հանդիպում» (1973), «Սիրո պատմություն» (1970) և «Kramer vs. Kramer» (1979) ֆիլմերը։

Սվիֆթը նշել է, որ ֆիլմով ցանկացել է պատմել երիտասարդական տարիներին կոփվելու և դառը մեծահասակության անցնելու պատմություն։ «Late Night with Seth Meyers» շոուում նա ասել է, որ Սեյդի Սինկն ու Դիլան Օ'Բրայենը միակ մարդիկ են եղել, ում պատկերացրել է գլխավոր դերերում, և եթե Սինկը մերժեր առաջարկը, ֆիլմը չէր նկարահանվի։ Թեյլորն ընդգծել է, որ սիրում է աշխատել ընկերների ու այն մարդկանց հետ, ովքեր ոգևորված են իր հետ համագործակցությամբ։ Նա հավելել է, որ զարմացած է Սինկի և Օ'Բրայենի խաղից, նրանց ամբողջական նվիրվումից։

Սինկն իր հերթին հայտարարել է, որ առանց երկմտելու ընդունել է Սվիֆթի առաջարկը, քանի որ վերջինիս երկրպագու է և ցանկանում էր խաղալ «ավելի հասուն» կերպար, քան «Տարօրինակ դեպքեր»-ի հեռուստասերիալի Մաքս Մեյֆիլդի իր կերպարն էր։ Սերիալի ռեժիսոր Շոն Լևին կարճ դրվագով հայտնվել է ֆիլմում՝ որպես Սինկի կերպարի հայր։ Սվիֆթը հավելել է, որ նկարահանման ընթացքում Սինկն ու Օ'Բրայենը այնքան ուժեղ էներգիա ունեին ու այնքան հաճախ էին իմպրովիզ անում, որ իրենք պարզապես չէին կարողանում տեսախցիկը հեռացնել նրանցից։ Ֆիլմի վերջում Սվիֆթն ինքն է մարմնավորել Սինկի կերպարի ավելի հասուն տարբերակը։

## Թողարկում և առաջխաղացում
2021 թվականի հունիսին Թեյլոր Սվիֆթը հայտարարել է, որ իր չորրորդ ստուդիական ալբոմի՝ «Red»-ի  վերաձայնագրված տարբերակը՝ «Red (Taylor's Version)»-ը, կթողարկվի 2021 թվականի նոյեմբերի 19-ին։ Թողարկման օրը հետագայում տեղափոխվել է նոյեմբերի 12-ին։ Ալբոմը ներառում է ինչպես «All Too Well» երգի վերաձայնագրված տարբերակը, այնպես էլ դրա  10 րոպեանոց չկրճատված տարբերակը՝ որպես բոնուս։ 2021 թվականի նոյեմբերի 5-ին «Good Morning America» հաղորդաշարը ներկայացրել է կարճամետրաժ ֆիլմի թիզերը, որտեղ ցուցադրվում էր աշնան ծառերով շրջապատված ճանապարհով երթևեկող հին մեքենա, ինչպես նաև դերասանական կազմի անունները։

«All Too Well: The Short Film»-ը երգում նկարագրված հարաբերությունների ընթացքի և դինամիկայի դրամատիզացված տարբերակն է։ Սվիֆթի խոսքով՝ այն պատմում է «կենսուրախ ու հետաքրքրասեր երիտասարդ կնոջ մասին, որն ի վերջո հայտնվում է իր այդ ամենի սահմաններից դուրս»։ Նա ֆիլմը նկարագրել է որպես երախտագիտությւն իր երկրպագուներին՝ «All Too Well» երգը տարիներով ընդունելու և սիրելու համար։

Ֆիլմի համաշխարհային պրեմիերան տեղի է ունեցել 2021 թվականի նոյեմբերի 13-ին՝ Նյու Յորքի Լինքոլի հրապարակի «AMC Theatres» կինոթատրոնում։ Միջոցառմանը հրավիրված էին հատուկ ընտրված երկրպագուներ։ Նրանցից յուրաքանչյուրը ստացել է Սվիֆթի ստորագրությամբ կինոպաստառ և անձեռոցիկների անհատական փաթեթ։ Ցուցադրությունից հետո Սվիֆթը նույն դահլիճում կատարել է «All Too Well (10 Minute Version)» երգը։ Նույն օրը, ալբոմի թողարկումից 13 ժամ անց, ֆիլմը ներկայացվել է նաև ՅուԹյուբում։ Այն սահմանափակ ցուցադրություն է ունեցել նաև մի շարք խոշոր քաղաքներում։

Բացի այդ, ֆիլմը ցուցադրվել է երկու կինոփառատոներում։ 2022 թվականի հունիսի 11-ին այն հատուկ ցուցադրություն է ունեցել Նյու Յորքի «Beacon Theatre»-ում՝ Տրիբեկայի կինոփառատոնի շրջանակում։ Իսկ 2022 թվականի սեպտեմբերի 9-ին ֆիլմը առաջին անգամ ցուցադրվել է 35 մմ ձևաչափով՝ Տորոնտոյի միջազգային կինոփառատոնի ընթացքում («TIFF Bell Lightbox» կինոթատրոն)։

Կարճամետրաժ ֆիլմի նկարահանումների կուլիսային տեսանյութը հրապարակվել է 2022 թվականի դեկտեմբերի 8-ին։

## Ընդունում
### Կոմերցիոն կատարումներ
ՅուԹյուբում թողարկումից հետո ֆիլմը դարձել է հարթակի առաջին տեղում գտնվող թրենդային տեսանյութը՝ հավաքելով ավելի քան 14 միլիոն դիտում։ Առաջին երեք օրում դիտումների թիվը հասել է 32 միլիոնի։ Կարճամետրաժ ֆիլմը նպաստել է դրա հիմքում ընկած «All Too Well (10 Minute Version)» երգի հաջողությանը։ Վերջինս հայտնվել է «Billboard Hot 100» հիթ-շքերթի առաջին հորիզոնականում՝ դառնալով Սվիֆթի ութերորդ №1 երգը ԱՄՆ-ում։ Այն համարվում է ամենաերկար տևողությամբ երգը, որը երբևէ զբաղեցրել է այդ դիրքը․ այս ձեռքբերումը գրանցվել է Գինեսի ռեկորդների գրքում։ 2025 թվականի օգոստոսի դրությամբ ֆիլմը ՅուԹյուբում ունի ավելի քան 107 միլիոն դիտում։

### Քննադատների արձագանք

«All Too Well: The Short Film»-ը արժանացել է կինոքննադատների բարձր գնահատականին։ Նրանք ընդգծել են հատկապես Թեյլոր Սվիֆթի ռեժիսորական աշխատանքը։ «Variety» շաբաթաթերթից Ռամին Սեթուդեն ֆիլմը բնորոշել է որպես «ստերոիդներով հագեցած երաժշտական տեսահոլովակ», և զուգահեռնել է տարել Նոա Բաումբախի ֆիլմի հետ»։ «Rolling Stone»-ից Բրիթնի Սփանոսը այն անվանել է դրամատիկ և հուզիչ ֆիլմ, որը «հուզիչ կերպով ներկայացնում է կոտրված սիրտն ու շարֆի լեգենդը»։ «NME»-ի խմբագիր Ռիեն Դեյլին նշել է, որ ֆիլմն ընդգծում է Սվիֆթի պատմություններ ներկայացնելու հզոր ուժը՝ «կործանիչ» օպերատորական աշխատանքի և Սինկի ու Օ'Բրայենի ապշեցուցիչ դերակատարումների հետ համատեղ։ «Collider»-ից Ռայան Լուի Մաթտիլան հավելել է, որ «Սինկն ու Օ'Բրայենն իրենց հուզիչ խաղով կենդանացնում են Սվիֆթի կերպարները՝ ներկայացնելով սիրո, իշխանության, գազլայթինգի և հուսալքության անհավանական հուզիչ պատմություն 15 րոպեում»։

«The Sydney Morning Herald»-ից Կարլ Քուինը գովաբանել է գեղեցիկ ու «Հուշատետր» ֆիլմի ոճով սցենարը, Սվիֆթի ռեժիսորական աշխատանքը, ինչպես նաև Սինկի ու Օ'Բրայենի կատարյալ հավասարակշռված խաղը։ «Vogue»-ից Սառա Սփելինգսը նշել է, որ ֆիլմի որոշ տեսարաններ կարծես հանդիսատեսի հետ ներքին հումոր լինեն։ Նա առանձնացրել է ֆիլմի միջնամասում գտնվող վիճաբանության տեսարանը՝ համարելով, որ այն այնքան էլ նման չէ իրական վեճի։ Նրա խոսքով՝ «Դա ավելի շատ նման է այն բանին, թե ինչպես ես այդ վեճը պատմում ընկերներիդ հետագա խոսակցությունների ժամանակ»։ «USA Today»-ի լրագրող Փատրիկ Ռայանը վիճաբանության տեսարանը առավել ցավոտ է համարել։ Billboard-ի քննադատ Փոլ Գրեյնը նույնպես գովաբանել է այդ տեսարանը՝ նշելով, որ դրա սցենարը «այնքան վառ է, որ հեշտությամբ կարելի է պատկերացնել Սվիֆթին ապագայում Օսկարի ստանալիս՝ որպես սցենարիստ»։

«RogerEbert.com»-ում հրապարակած իր հոդվածում Լաուրա Քոութսը գովեստով է անդրադարձել Սվիֆթի ռեժիսորական աշխատանքին, մանրակրկտորեն ընտրված լույսերին, բեմադրական դիզայնին, Յանգի օպերատորական աշխատանքին և Սինկի ու Օ'Բրայենի «էլեկտրական քիմիային»։ Նա հատկապես ընդգծել է վիճաբանության տեսարանը՝ նշելով, որ այն մեկ կադրով ներկայացնելը ստիպում է հանդիսատեսին անհանգստությամբ ու ցավով դիտել, թե ինչպես է հարաբերությունը քանդվում իր աչքի առաջ։ Ավելի սառը գնահատական է տվել «Comic Book Resources»-ից Ռենալդո Մաթադինը՝ ֆիլմը նկարագրելով որպես «հզոր կերպարային դիմանկար»՝ գեղեցիկ օպերատորական աշխատանքով և խելամիտ տեմպով, սակայն համարել է, որ Սվիֆթի հայտնվելը ֆիլմի վերջում՝ որպես Սինկի կերպարի մեծահասակ տարբերակ, նվազեցնում է ֆիլմի արտիստական և հեղինակային ոճը՝ խանգարելով, որ այն դառնա «կատարյալ ինդի ֆիլմ»։

Ֆիլմը որոշ ժամանակ «Letterboxd» կինոգնահատման հարթակում զբաղեցրել է բարձրագույն վարկանիշ ունեցող ստեղծագործության տեղը, մինչև «Մակաբույծ» (2019) ֆիլմը կրկին գրավել է այդ դիրքը։

= Մրցանակներ =
«All Too Well: The Short Film»-ը տարբեր ոլորտներում արժանացել է մրցանակների և ճանաչման։ Այն առաջադրվել է 2022 թվականի «MTV երաժշտական տեսահոլովակի մրցանակաբաշխության» հինգ անվանակարգերում՝ դառնալով Սվիֆթի հինգերորդ առաջադրումը «Տարվա տեսահոլովակ» անվանակարգում և դարձնելով Սվիֆթին ռեկորդակիր (Բեյոնսեի հետ միասին)՝ որպես «Տարվա տեսահոլովակ» անվանակարգում ամենաշատ առաջադրումներ ստացած արտիստ։ Սվիֆթը նաև երրորդ տարին անընդմեջ առաջադրվել է «Լավագույն ռեժիսորական աշխատանք» անվանակարգում։ «All Too Well: The Short Film»-ին այս անվանակարգում նախորդել են «The Man» (2020) և «Willow» (2021) երգերի տեսահոլովակները։ Ֆիլմը հաղթել է «Տարվա տեսահոլովակ» և «Լավագույն երկարատև տեսահոլովակ» անվանակարգերում, իսկ Սվիֆթը հաղթել է «Լավագույն ռեժիսորական աշխատանք» անվանակարգում․ նա դարձել է առաջին արտիստը, որը երեք անգամ հաղթել է «Տարվա տեսահոլովակ» մրցանակը, և առաջինը՝ որպես այդ մրցանակը ինքնուրույն նկարահանած տեսահոլովակի համար ստացած անձ։ Թեյլորը նաև հաղթել է չորս մրցանակ 2022 թվականի «MTV եվրոպական երաժշտական մրցանակաբաշխություն»-ում, այդ թվում՝ առաջին անգամ «Լավագույն արտիստ» և «Լավագույն փոփ արտիստ» անվանակարգերում։ Նա հավասարվել է Լեդի Գագային՝ որպես «EMA»-ի պատմության մեջ ամենաշատ մրցանակ ստացած կին արտիստ (յուրաքանչյուրը՝ 12 մրցանակ)։ Սվիֆթը հաղթել է վեց մրցանակ 2022 թվականի «Ամերիկյան երաժշտական մրցանակաբաշխության» ընթացքում, այդ թվում՝ «Նախընտրելի տեսահոլովակ» և «Տարվա արտիստ» անվանակարգերում։ 2023 թվականին Սվիֆթը դարձել է առաջին արտիստը, որը հաղթել է «Գրեմմի լավագույն երաժշտական տեսահոլովակի համար» անվանակարգում՝ որպես միակ ռեժիսոր․ սա նրա երկրորդ հաղթանակն էր այդ անվանակարգում «Bad Blood» (2015) տեսահոլովակից հետո։

## Ժառանգություն
Տարբեր հրապարակումներ «All Too Well: The Short Film»-ը համարել են 2021 թվականի ամենամեծ նորություններից և զանգվածային մշակույթի կարևորագույն պահերից մեկը։ «iHeartRadio»-ն այն անվանել է «մշակութային սենսացիա», իսկ կարճամետրաժ ֆիլմը արժանացել է նաև «Օսկարի հավակնորդ» գնահատականների։ Ֆիլմի թողարկումից հետո Գուգլում Սինկի և Օ'Բրայենի որոնումները հասել են պատմական առավելագույնին։ Տարբեր լրատվամիջոցներ կարճամետրաժ ֆիլմի բացակայությունը 2023 թվականի Օսկարի «Լավագույն կարճամետրաժ գեղարվեստական ֆիլմ» անվանակարգի նախնական ցուցակից գնահատել են որպես անարդար բացթողում։

Կանադացի երգիչ Մայքլ Բուբլեն իր 2022 թվականի «I'll Never Not Love You» սինգլի տեսահոլովակում կնոջ՝ Լուիսանա Լոպիլատոյի հետ վերստեղծել է տարբեր ֆիլմերից հայտնի «սիրային տեսարաններ»․ դրանց թվում էր նաև «All Too Well: The Short Film»-ը, որտեղ Բուբլեն մարմնավորում էր տղային, իսկ Լոպիլատոն՝ աղջկան։

Կանադայի Օնտարիո նահանգի Քուինս համալսարանի անգլերենի բաժինը առաջարկում է աշնանային կիսամյակային դասընթաց՝ «Թեյլոր Սվիֆթի գրական ժառանգությունը (Taylor's Version)» վերնագրով, որի ծրագիրը ներառում է Սվիֆթի մի շարք ստեղծագործությունների, այդ թվում՝ «All Too Well: The Short Film»-ի վերլուծությունը՝ հասկանալու դրանց գրական հղումները և ժամանակակից մշակույթում սոցիալ-քաղաքական նշանակությունը։

Կարճամետրաժ ֆիլմի հաջողությունից հետո Սվիֆթը ոգեշնչվել է կինոարտադրության ոլորտում ավելի լայն քայլեր ձեռնարկելու մտքով։ 2022 թվականի դեկտեմբերին «Searchlight Pictures» ստուդիան հայտարարել է, որ Սվիֆթը գրել է բնօրինակ սցենարը և պատրաստվում է լիամետրաժ ֆիլմ նկարահանել․ դերասանական կազմի, սյուժեի և վերնագրի մանրամասները չեն հայտարարվել։ Սվիֆթը մասնակցել է Variety-ի «Directors on Directors» շարքին՝ զրուցելով բրիտանա-իռլանդացի ռեժիսոր Մարտին Մակդոնայի հետ և բացատրելով իր կինոռեժիսուրայի հանդեպ մոտեցումները։

Կոդակ ընկերության տվյալներով՝ 35մմ «Ektachrome» ժապավենով Ռինա Յանգի նկարահանումները մեծ հետաքրքրություն են առաջացրել այդ ձևաչափի նկատմամբ, ինչին զգալիորեն նպաստել է «All Too Well: The Short Film»-ը։

## Տես նաև
* «Միսս Ամերիկանա», վավերագրական ֆիլմ Սվիֆթի կյանքի և ստեղծագործական ուղու մասին։

## Ծանոթագրություններ

## Արտաքին հղումներ
* 
* 

Կատեգորիա:2020-ականների անգլերեն ֆիլմեր
Կատեգորիա:2021 ֆիլմեր
Կատեգորիա:Ամերիկյան երաժշտական ֆիլմեր
Կատեգորիա:Անգլերեն ֆիլմեր
Կատեգորիա:Թեյլոր Սվիֆթ
Կատեգորիա:Կարճամետրաժ ֆիլմեր
Կատեգորիա:Ֆիլմեր, որոնց գործողությունները տեղի են ունենում Նյու Յորք նահանգում